কলকাতা প্রিমিয়ার লিগের ক্রীড়াসূচি নিয়ে ক্ষোভপ্রকাশ করে বিস্ময়করভাবেই আইএফএ-র রোষের মুখে পড়লেন ট্রেভর জেমস মর্গ্যান! ক্রীড়াসূচি বিভ্রাটের ফলে যে তাঁর সমস্ত পরিকল্পনা ভেস্তে যাচ্ছে, অকপটে তা জানিয়েছিলেন লাল-হলুদ কোচ (২৫ অগস্ট ‘এবেলা খেলা’য় তিরিশের পাতায় প্রকাশিত)। চব্বিশ ঘণ্টার মধ্যে মর্গ্যানকে শো-কজ করল আইএফএ। ফুটবল পরিচালনায় যতই গাফিলতি থাকুক, শো-কজ করার ক্ষেত্রে সময় নষ্ট করা নেই। ইন্ডিয়ান ফুটবল অ্যাসোসিয়েশনের নাম পাল্টে বলা যায় ইন্ডিয়ান শো-কজ অ্যাসোসিয়েশন। যেখানে ফুটবল থেকেও নেই। 
যদিও আইএফএ সচিব উৎপল গঙ্গোপাধ্যায়ের দাবি শো-কজ করা হয়নি লাল-হলুদ কোচকে। তিনি বললেন, ‘‘কেন এই ধরনের মন্তব্য করেছেন, সেটাই শুধু মর্গ্যানের কাছে জানতে চেয়েছি।’’ শো-কজের জবাব শুক্রবারই দিয়েছেন ইস্টবেঙ্গল কোচ। জানিয়েছেন, আইএফএ-র সম্মানহানি করার উদ্দেশে কোনও মন্তব্য করেননি। কিন্তু প্রিমিয়ার লিগের সূচি কেন তৈরি করতে ব্যর্থ আইএফএ? ‘‘মাঠ-সমস্যার জন্যই সূচি তৈরি করা সম্ভব হয়নি,’’ শুক্রবারও দাবি করলেন আইএফএ সচিব। তিনি শো-কজ করার ক্ষেত্রে যে দ্রুততা দেখালেন, সেটা ফুটবল পরিচালনার ক্ষেত্রে দেখালে নিশ্চয়ই লিগ নিয়ে মর্গ্যানদের এমন দুর্ভোগ হতো না। 
কলকাতা ময়দানের প্রাক্তন তারকারাও আইএফএ সচিবের যুক্তি মানছেন না। ক্ষুব্ধ সমরেশ চৌধুরী (পিন্টু) বললেন, ‘‘আইএফএ আদৌ ফুটবলকে গুরুত্ব দেয় বলে মনে হয় না। মর্গ্যান সঠিক কথাই বলেছেন। কোচ হিসেবে ওঁর জানার অধিকার আছে পরের ম্যাচে প্রতিপক্ষ কারা।’’ তিনি আরও বললেন, ‘‘আইএফএ-র ক্ষমতা আছে, তাই যাকে ইচ্ছে শো-কজ করছে।’’
কলকাতা লিগের আকর্ষণ হারানোর জন্য আইএফএ-কেই কাঠগড়ায় তুললেন সমরেশ। বললেন, ‘‘কোনও রকমে লিগ শেষ করাটাই এখন আইএফএ কর্তাদের মূল লক্ষ্য হয়ে দাঁড়িয়েছে। কিন্তু আশ্চর্যের বিষয় হচ্ছে মাত্র এগারো দলের লিগও ওঁরা সুষ্ঠুভাবে শেষ করতে পারেন না। দুঃখে তাই ময়দানে যাওয়াই বন্ধ করে দিয়েছি।’’
আইএফএ-র তীব্র সমালোচনা করলেন ইস্টবেঙ্গলের প্রাক্তন কোচ বিশ্বজিৎ ভট্টাচার্যও। বললেন, ‘‘ম্যাচ অনুযায়ী কোচেরা প্র্যাক্টিসের সূচি তৈরি করেন। এখানে যেভাবে লিগ চলছে তাতে কোনও কোচই সঠিক পরিকল্পনা নিয়ে এগোতে পারবেন না। মর্গ্যান ভুল কিছু বলেননি। কিন্তু তার জন্য আইএফএ যা করল, সেটা মেনে নেওয়া যায় না।’’
ভারতের প্রাক্তন অধিনায়ক দেবজিৎ ঘোষ বিস্মিত আইএফএ মর্গ্যানকে শো-কজ করায়। বললেন, ‘‘সত্যি কথা বলার জন্য মর্গ্যানকে যেভাবে শো-কজ করা হয়েছে, তা অবিশ্বাস্য। ভুল তো কিছু বলেননি উনি। সূচি না তৈরি হওয়ায় একই সমস্যা আমাদেরও হয়েছে।’’ দেবজিতের আরও অভিযোগ, ‘‘প্রথম তিনটে ম্যাচের সূচি লটারির মাধ্যমে ঠিক করা হল। তারপর যে কীভাবে ম্যাচের দিন চূড়ান্ত হয়ে গেল জানি না।’’ তিনি আরও বললেন, ‘‘কোচেদের কাঠগড়ায় না তুলে আইএফএ-র উচিত ফুটবলের উন্নতির দিকে নজর দেওয়া।’’ উৎপলবাবু শুনছেন?